ຜູ້ມີສິດເລືອກຕັ້ງທົ່ວປະເທດມີຄວາມມຸ່ງຫວັງຕໍ່ປະທານສະພາແຫ່ງຊາດຍິງຜູ້ທຳອິດ
(ທ່ານນາງ ຫງວຽນທິກີມເງິນ ໄດ້ຮັບການເລືອກຕັ້ງ
ເປັນປະທານສະພາແຫ່ງຊາດ ຫວຽດນາມ)
ຕອນເຊົ້າວັນທີ 31/03 ໃນວາລະປະຊຸມຢູ່ກອງປະຊຸມສະໄໝສາມັນເທື່ອທີ 11 ສະພາແຫ່ງຊາດຊຸດທີ 13, ບັນດາສະມາຊິກສະພາແຫ່ງຊາດ ໄດ້ເລືອກຕັ້ງທ່ານນາງ ຫງວຽນທິກີມເງິນ ເປັນປະທານສະພາແຫ່ງຊາດ ຫວຽດນາມ ດ້ວຍຈຳນວນບັດສະໜັບສະໜູນສູງ. ທ່ານນາງແມ່ນປະທານສະພາແຫ່ງຊາດຍິງຜູ້ທຳອິດໃນປະຫວັດສາດຂອງສະພາແຫ່ງຊາດ ຫວຽດນາມ, ທັງແມ່ນຜູ້ທຳອິດທີ່ປະຕິບັດການສາບານຕົວຮັບດຳລົງຕຳແໜ່ງຢູ່ສະພາແຫ່ງຊາດຕາມລັດຖະທຳມະນູນ. ຜູ້ມີສິດເລືອກຕັ້ງທົ່ວປະເທດເປັນຈຳນວນຫລວງຫລາຍສະແດງຄວາມເບີກບານມ່ວນຊື່ນ ແລະ ຄວາມມຸ່ງຫວັງຕໍ່ຜູ້ນຳອົງການສິດອຳນາດແຫ່ງລັດສູງສຸດຂອງ ຫວຽດນາມ ຈະປະຕິບັດພາລະໜ້າທີ່ເຊິ່ງໄດ້ຮັບມອບໝາຍເປັນຢ່າງດີ. ທ່ານ ໂງຊວນຈ໋ຽນ ຢູ່ຮ່າໂນ້ຍ ຖືວ່າ: ບໍ່ພຽງແຕ່ແມ່ນປະທານສະພາແຫ່ງຊາດຍິງຜູ້ທຳອິດຂອງ ຫວຽດນາມ ເທົ່ານັ້ນ, ທ່ານນາງ ຫງວຽນທິກີມເງິນ ຍັງແມ່ນແມ່ຍິງຜູ້ທຳອິດທີ່ດຳລົງ 1 ໃນຈຳນວນ 4 ຕຳແໜ່ງການນຳສູງສຸດຂອງພັກ ແລະ ລັດ ຫວຽດນາມ. ຮູ້ສຶກປະທັບໃຈຕໍ່ຄຳສາບານຕົວຂອງທ່ານນາງ ຫງວຽນທິກີມເງິນ ເມື່ອຮັບດຳລົງຕຳແໜ່ງ, ທ່ານ ໂງຊວນຈ໋ຽນ ແບ່ງປັນວ່າ:
“ພວກຂ້າພະເຈົ້າມີຄວາມເບີກບານມ່ວນຊື່ນ, ເອກອ້າງທະນົງໃຈທີ່ສຸດ ແລະ ມີຄວາມມຸ່ງຫວັງວ່າ ທ່ານນາງ ຫງວຽນທິກີມເງິນ ເປັນປະທານສະພາແຫ່ງຊາດ ຈະຊີ້ນຳນຳພາອົງການນິຕິບັນຍັດຂອງ ຫວຽດນາມ ເພື່ອທຽບທັນກັບບັນດາປະເທດມະຫາອຳນາດໃນໂລກ. ຫວັງວ່າທ່ານນາງປະທານສະພາແຫ່ງຊາດຈະຮັບຟັງຄວາມມຸ່ງມາດປາດຖະໜາ, ແນວຄິດຈິດໃຈຂອງປະຊາຊົນກ່ຽວກັບສະພາບການເຄັ່ງຮ້ອນໃນປະຈຸບັນ, ມີບັນດາບັນຫາເຄັ່ງຮ້ອນຄື: ທີ່ດິນ, ເຮືອນຊານ, ການກໍ່ສ້າງ, ຄົມມະນາຄົມ, ການປ້ອງກັນຊາດປ້ອງກັນຄວາມສະຫງົບ. ຜູ້ມີສິດເລືອກຕັ້ງຫວັງວ່າ: ໃນກອງປະຊຸມສະໄໝສາມັນຈະມາເຖິງຂອງສະພາແຫ່ງຊາດ ຫວຽດນາມ ຈະມີບັນດາລັດຖະນະໂຍບາຍໃໝ່ ໃຫ້ເໝາະສົມກັບສະພາບການໂລກໃນປະຈຸບັນ, ຕ້ອງເຮັດແນວໃດ ເພື່ອປົກປັກຮັກສາຜືນແຜ່ນດິນອັນຄົບຖ້ວນ ແລະ ໝູ່ເກາະຂອງ ຫວຽດນາມ”.
ສ່ວນຜູ້ມີສິດເລືອກຕັ້ງ ເລທິຮ່ຽນນີງ ຢູ່ຮ່າໂນ້ຍ ຖືວ່າ: ເລື່ອງທ່ານນາງ ຫງວຽນທິກີມເງິນ ໄດ້ຮັບການເລືອກຕັ້ງເປັນປະທານສະພາແຫ່ງຊາດ ຫວຽດນາມ ແມ່ນໝາກຜົນທີ່ສົມເປັນ ເພາະວ່າໃນການລົງຄະແນນສຽງໄວ້ວາງໃຈ 2 ເທື່ອຢູ່ສະພາແຫ່ງຊາດ, ທ່ານນາງ ຫງວຽນທິກີມເງິນ ລ້ວນແຕ່ນຳໜ້າບັນຊີລາຍຊື່ດ້ວຍຄວາມໄວ້ວາງໃຈສູງ.
ກ່ຽວຂ້ອງເຖິງໝາກຜົນແຫ່ງການເລືອກຕັ້ງປະທານສະພາແຫ່ງຊາດ ຫວຽດນາມ, ຕອນເຊົ້າວັນທີ 31/03, ສື່ມວນຊົນໃຫຍ່ບາງແຫ່ງຂອງ ຍີ່ປຸ່ນ ຄື: Kyodo, Sankei…ໃຫ້ຂ່າວວ່າ ທ່ານນາງ ຫງວຽນທິກີມເງິນ ໄດ້ຮັບການເລືອກຕັ້ງເປັນປະທານສະພາແຫ່ງຊາດແຫ່ງສາທາລະນະລັດ ສັງຄົມນິຍົມ ຫວຽດນາມ. ບັນດາສື່ມວນຊົນ ຍີ່ປຸ່ນ ຖືວ່າ: ທ່ານນາງ ຫງວຽນທິກີມເງິນ ແມ່ນປະທານສະພາແຫ່ງຊາດຍິງຜູ້ທຳອິດຂອງ ຫວຽດນາມ. ແມ່ນໜຶ່ງໃນບັນດາການນຳສູງສຸດຂອງ ຫວຽດນາມ ພ້ອມກັບເລຂາທິການໃຫຍ່, ປະທານປະເທດ ແລະ ນາຍົກລັດຖະມົນຕີ.
(ແຫຼ່ງຄັດຈາກ VOV)